Universitatea din București, partener al Forumului Carpaticum 2021, cu tema “Linking the Environmental, Political and Societal Aspects for Carpathian Sustainability”

[bookmark: _GoBack]Universitatea din București a fost și anul acesta partener al conferinței internaționale Forum Carpaticum, organizată în perioada 21-25 iunie 2021 de Institutul de Cercetare a Schimbărilor Globale al Academiei Cehe de Științe și de Universitatea Mendel din Brno, Republica Cehă.
Ajunsă la a VI-a ediție, conferința de anul acesta, desfășurată exclusiv online, s-a intitulat “Linking the Environmental, Political and Societal Aspects for Carpathian Sustainability” și a marcat deschiderea inițiativei Știința pentru Carpați (S4C).
Și anul acesta, Universitatea din București a fost reprezentată de către prof. univ. dr. Elena Matei, de la Facultatea de Geografie, membru în comitetul de conducere și lider al Forum Carpaticum între anii 2016 și 2018, dar și de prof. univ. dr. Mihai Bogdan Andrei din cadrul aceleiași facultăți, care s-a alăturat comitetului în anul 2016.
La ediția de anul acesta, UniBuc a avut nu mai puțin de 10 prezentări, cu 25 de autori, masteranzi, doctoranzi și cadre didactice. Temele abordate au vizat subiecte de interes ale Agendei de Cercetare pentru Carpați și marchează sprijinul acordat Convenției Carpatice, atât la acest moment, cât și în mod permanent, de grupurile de lucru din această rețea, fondată în anul 2008.
Evenimentul Forum Carpaticum din 2021 survine la cinci ani de la susținerea acestuia în București, iar în toată această perioadă UB s-a dovedit un partener constant al instituțiilor din care provin membrii rețelei Știința pentru Carpați. 
Conferința de anul acesta s-a finalizat prin semnarea MOu cu Rețeaua Științifică din Caucaz, iar următoarea conferință va fi organizată în anul 2023 în Polonia, țara care a luat președinția pentru următorii doi ani, alături de Republica Cehă, organizatoarea din acest an.
Mai multe detalii despre eveniment pot fi găsite aici, informații referitoare la rețeaua S4C pot fi accesate aici, iar calendarul evenimentelor pentru anul 2021 poate fi consultat aici.

